Genmab opnår milepælsbetalinger fra samarbejde
Det danske biotekselskab Genmab har fået en milepælsbetaling på 3 mio. dollar i samarbejdet med partneren Janssen vedrørende Duobody-teknologiplatformen, oplyses det i en meddelelse fredag eftermiddag.
Fredag d. 18. december 2015, kl. 17.50
Denne milepælsbetaling udløses som følge af Janssens udvælgelse af en klinisk kandidat til det sjette program i samarbejdet.
Samtidig blev en milepælsbetaling på 0,5 mio. dollar nået som følge af præklinisk fremskridt i samme program.
Janssen har udnyttet optioner på 11 ud af i alt 20 mulige programmer under samarbejdet med Genmab om den bispecifikke Duobody-platform.
- Janssen har nu udvalgt kliniske kandidater for seks Duobody-programmer under vores meget produktive næste-generations antistof-teknologisamarbejde. Med denne milepæl har vi nu opnået milepæle på over 13 mio. dollar under dette samarbejde i år, udtaler Jan van de Winkel, administrerende direktør hos Genmab, i meddelelsen.
Inklusive samarbejdet med Janssen har Genmab fem kommercielle samarbejdsaftaler vedrørende Duobody-teknologien.
Fredagens milepælsbetalinger vil ikke få indvirkning på Genmabs resultatforventninger til 2015, oplyser biotekselskabet.